Romerske *fasces*.
**Fasces** var opprinnelig en bunt med pinner eller kjepper som ble båret under opptog og seremonier i det gamle Romerriket som tegn på makt. Pinnene var gjerne av bjørk eller alm, bundet sammen med et rødt bånd og utstyrt med en øks. Kjeppene symboliserte retten til å straffe med slag, mens øksen symboliserte halshogging og dødsstraff. Fasces brukes fremdeles flere steder som symbol for statlig autoritet og straffemyndighet, ordensmakt og politivesen.

Ordet fasces er flertallsform av det latinske *fascis* som betyr «bunt» eller «knippe».

I Romerriket
------------

I Romerriket ble fasces først og fremst båret i prosesjoner av tolv liktorer som et av flere verdighetstegn for de mektige konsulene, som var både hærførere og styrte forhandlingene i senatet. Fram til rundt 300 f.Kr. inneholdt disse knippene med tynne stokker også en øks som symbol på myndighetenes makt over borgernes liv. Fra da av ble imidlertid denne øksen fjernet i Roma og bare brukt av hæren og i provinsene. Etter en seier kunne for øvrig en hærfører eller keiser pynte sine fasces med en laurbærkvist eller -krans. Under gravferden til enkelte hærførere ble også fasces båret opp-ned, det vil si med øksehodet vendt nedover.

I nyere tid
-----------

Også i nyere tid har fasces blitt brukt som symbol for statsapparat og offentlige myndigheter, særlig politiet. Således inneholder kjennetegnene for både Sveriges politi og det norske politiet fasces sammen med landenes riksvåpen. Dagens riksvåpen for Ecuador og Bolivia inneholder også fasces. Dette symbolet blir videre også brukt som et slags statsmerke i Frankrike, selv om landet offisielt ikke har noe riksvåpen. Kantonen Sankt Gallen i Sveits har fasces i sitt flagg og våpen.

Fasces figurerer også sterkt i symbolspråket for Amerikas forente stater, hvor det flankerer talerstolen i Representantenes hus (USA) og danner frontstykker på armlenene til stolen hvor Abraham Lincoln sitter i Lincolnmonumentet i Washington D.C.. Mellom 1916 og 1945 var fasces motivet på reversen til amerikanske dimes, 10-cent-mynter. Fasces inngår i emblemet for det føderale *National Guard Bureau*, som koordinerer de enkelte delstaters Nasjonalgarder.

Den italienske diktatoren Benito Mussolinis personlige standart var prydet med fasces, et symbol som gav navn til hans politiske bevegelse fascismen.
Fasces forekommer i person- og slektsvåpen fra 1700- og 1800-tallene, blant annet i skjoldet til et medlem av den norske slekten Sverdrup. Dette er representert i cresten til det norske marinefartøyet KNM Otto Sverdrup. Den består av en hvit fasces på rød bakgrunn omsluttet av hvite og blå bølger innkranset av tauverk med den norske krone på toppen. 

Fasces har dessuten vært brukt som et dekorelement i kunst og kunsthåndverk, spesielt under nyklassisismen.

Fascismen
---------

Benito Mussolini valgte fasces som symbol for sin korporative, politiske bevegelse i Italia på 1920-tallet. Opprinnelig betegnet *fasci* (italiensk for *fasces* og flertallsform av *fascio*) forskjellige radikale, politiske kampforbund og grupper like etter første verdenskrig, men ble fra 1919 særlig brukt om Mussolinis fascistpartis kampgrupper, de såkalte *Fasci di combattimento*, som da ble opprettet i Milano. Ideologien ble derfor kalt fascisme og bevegelsen fascistisk. Etter maktovertagelsen i 1922 ble fasces i tillegg til å være partisymbol også et italiensk statssymbol, og fasces var nasjonalitetsmerke for italienske militære fly under den andre verdenskrig. Fra 1943 til 1945 inngikk fasces både i statsvåpen og flagg for 
Den italienske sosialrepublikk (italiensk:Repubblica Sociale Italiana eller RSI), et tysk lydrike i Nord-Italia, med Mussolini som statsoverhode.

Galleri
-------

* Romersk denarius-mynt fra år 54 f. Kr. viser gudinnen Libertas og konsulen Lucius Junius Brutus mellom to liktorer med fasces.Romersk denarius-mynt fra år 54 f. Kr. viser gudinnen Libertas og konsulen Lucius Junius Brutus mellom to liktorer med fasces.
* Fasces som symbol på ordensmakt og autoritet inngår i emblemet for den norske politi- og lensmannsetaten. Øks som maktsymbol inngår også i riksvåpenet.Fasces som symbol på ordensmakt og autoritet inngår i emblemet for den norske politi- og lensmannsetaten. Øks som maktsymbol inngår også i riksvåpenet.
* Emblemet for Sveriges politi kombinerer det svenske riksvåpenet og fasces.Emblemet for Sveriges politi kombinerer det svenske riksvåpenet og fasces.
* Fasces inngår i republikken Frankrikes statssymbol.Fasces inngår i republikken Frankrikes statssymbol.
* Våpen for kantonen Sankt Gallen i Sveits, med fasces.Våpen for kantonen Sankt Gallen i Sveits, med fasces.
* På det store Lincolnmonumentet over den amerikanske presidenten Abraham Lincoln i Washington sitter presidenten på en stol med fasces uten økser som armlener.På det store Lincolnmonumentet over den amerikanske presidenten Abraham Lincoln i Washington sitter presidenten på en stol med fasces uten økser som armlener.
* Den amerikanske 10-centmynten, kalt dime, var prydet med fasces på reversen fra 1916 til 1945. Kombinasjonen med olivenkvisten på denne Mercury dime skulle symbolisere at USA var klar til krig, men samtidig ville søke fred.Den amerikanske 10-centmynten, kalt dime, var prydet med fasces på reversen fra 1916 til 1945. Kombinasjonen med olivenkvisten på denne *Mercury dime* skulle symbolisere at USA var klar til krig, men samtidig ville søke fred.
* Seglet til det føderale amerikanske National Guard BureauSeglet til det føderale amerikanske *National Guard Bureau*
* Police Romania Logo Romanias politiPolice Romania Logo Romanias politi
* Ecuador StateEcuador State
* Kamerun StateKamerun State
* Guardia Civil - EspanaGuardia Civil - Espana
* Departamento de Norte de SantanderDepartamento de Norte de Santander
* Colorado Seal - USAColorado Seal - USA

Referanser
----------

Se også
-------

* Fascisme
* I Fasci Italiani di Combattimento
* Fasci
* Fascia
* Faskin
* Liktorer

Eksterne lenker
---------------

* (en) Fasces – kategori av bilder, video eller lyd på Commons Rediger på Wikidata

* (en) Fasces – galleri av bilder, video eller lyd på Commons Rediger på Wikidata
* Harald Trætteberg ved Riksarkivet om fasces i det norske politisymbolet 1945

Portal: Kunst

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** World History Encyclopedia **·** Nationalencyklopedin **·** GND **·** LCCN **·** BNF **·** BNF (data)
 |